“Чысціня і гігіена” зусім не пра здаровы лад жыцця. Удзельніцы закранаюць душэўную і духоўную чысціню, каханне (у шырокім сэнсе), экалогію, прыгажосць… У кожным міні-праекце (назавём “Чысціню і гігіену” “праектам у праекце”) закладзена не проста ідэя, а штосьці больш маштабнае, выразнае. Так, работы Кацярыны Сумаравай заўсёды нейкім чынам звязаны са стыхіяй вады. Гэтым разам яна з’яднала жывапіс з аб’ектамі — шклянымі банкамі, у якіх знаходзіцца рознай чысціні вада з розных жа кропак Беларусі. Кацярына дапоўніла візуальны шэраг адпаведным гукам. Адна з наведвальніц, школьніца ці студэнтка, сказала: “Як у кабінеце хіміі!” А мне памяшканне Сумаравай нагадала лабараторыю, дзе гук расслабляе, а вада з Нямігі, Прыпяці, наадварот, засяроджвае на праблемах экалогіі. Такім чынам, мастачка ставіць наведвальніка ў памежны стан.